DA Den Europæiske Unions Tidende C 70/2

DEN EUROPÆISKE CENTRALBANKS UDTALELSE

af 11. december 2012

om et forslag til Europa-Parlamentets og Rådets forordning om dokumenter med central information til investeringsprodukter

(CON/2012/103)

2013/C 70/02

Indledning og retsgrundlag

Den Europæiske Centralbank (ECB) modtog den 11. og 18. september 2012 en anmodning fra henholdsvis Rådet for Den Europæiske Union og Europa-Parlamentet om en udtalelse om et forslag til Europa-Parlamentets og Rådets forordning om dokumenter med central information til investeringsprodukter (1) (herefter benævnt »forordningsforslaget«).

ECB's kompetence til at afgive udtalelse fremgår af artikel 127, stk. 4, og artikel 282, stk. 5, i traktaten om Den Europæiske Unions funktionsmåde, da forordningsforslaget indeholder bestemmelser, der påvirker Det Europæiske System af Centralbankers bidrag til den smidige gennemførelse af politikker vedrørende det finansielle systems stabilitet, som anført i traktatens artikel 127, stk. 5. I overensstemmelse med artikel 17.5, første punktum, i forretningsordenen for Den Europæiske Centralbank er denne udtalelse vedtaget af ECB's Styrelsesråd.

Generelle bemærkninger

ECB glæder sig over forordningsforslaget, som har til formål at forbedre gennemsigtigheden af detailinvesteringsprodukter og sikre, at detailinvestorer kan forstå de centrale karakteristika og risici ved detailinvesteringsprodukter og sammenligne forskellige produkters karakteristika. Passende oplysninger fremmer forbrugerbeskyttelsen, som er et væsentligt element i forbindelse med opretholdelsen af det finansielle systems stabilitet.

Specifikke bemærkninger

1. Overensstemmelse med andre lovgivningsinitiativer på EU-plan

1.1. Oplysningskrav bør ledsages af tilstrækkelige tilsynsbeføjelser både på nationalt plan og på EU-plan til at forbyde eller begrænse markedsføring, distribution eller salg af bestemte finansielle instrumenter, såfremt de udgør en trussel mod de finansielle markeders ordnede funktion, mod stabiliteten i dele af eller hele det finansielle system eller mod investorbeskyttelsen (2). ECB skal understrege vigtigheden af at sikre, at de europæiske tilsynsmyndigheder (ESA'erne) og de nationale kompetente myndigheder tildeles tilstrækkelige interventionsbeføjelser i EU-lovgivningen inden for området finansielle tjenester. Navnlig kunne banktilsynsmyndighederne og tilsynsmyndighederne for forsikringsselskaber tildeles interventionsbeføjelser svarende til de beføjelser, som Den Europæiske Værdipapir- og Markedstilsynsmyndighed (ESMA) og de nationale kompetente myndigheder er blevet tildelt i henhold til forslaget til Europa-Parlamentets og Rådets forordning om markeder for finansielle instrumenter og om ændring af forordning (EMIR) om OTC-derivater, centrale modparter og transaktionsregistre (herefter benævnt »MiFIR-forslaget«) (3).

1.2. Udover den harmonisering af oplysninger, der skal udleveres forud for en aftales indgåelse, som forordningsforslaget indfører, anbefaler ECB, at kravene til markedsadfærd i forbindelse med salg af finansielle produkter også gøres konsistente på tværs af de finansielle sektorer og, hvor det er hensigtsmæssigt, bør de følge allerede fremsatte forslag til foranstaltninger (4).

1.3. Endelig bør det sikres, at der eksisterer lige vilkår for forskellige investeringsprodukter for at undgå regelarbitrage på bekostning af de investeringsprodukter, der ikke er omfattet af forordningsforslaget, som f.eks. ikke-komplekse finansielle instrumenter. Oplysningskravene til andre kategorier af finansielle produkter, der er omfattet af eksisterende EU-lovgivning, bør suppleres af det standardiserede dokument med central information (key information document, KID), som indføres med forordningsforslaget. Dette kan navnlig vedrøre produkterne, der er omfattet af Europa-Parlamentets og Rådets direktiv 2003/71/EF af 4. november 2003 om det prospekt, der skal offentliggøres, når værdipapirer udbydes til offentligheden eller optages til handel, og om ændring af direktiv 2001/34/EF (5) og Europa-Parlamentets og Rådets direktiv 2009/138/EF af 25. november 2009 om adgang til og udøvelse af forsikrings- og genforsikringsvirksomhed (Solvens II) (6).

2. Ansvaret for at udarbejde dokumentet med central information

I henhold til forordningsforslaget påhviler ansvaret for at udarbejde dokumentet med central information investeringsproduktudvikleren, som også er ansvarlig på grundlag af de udleverede oplysninger (7). Detailinvestorerne er imidlertid i direkte kontakt med distributørerne af investeringsprodukterne og ikke med investeringsproduktudviklerne. Distributøren af et investeringsprodukt bør derfor også stå til ansvar for, at en detailinvestor har effektive muligheder for at indgive en klage mod produktudvikleren vedrørende dokumentet med central information og for at indlede en klageprocedure. ECB mener endvidere, at den foreslåede ordning også bør give mulighed for effektive klageprocedurer i tilfælde af grænseoverskridende tvister, navnlig hvor produktudvikleren er beliggende i en anden medlemsstat eller i et tredjeland.

3. Indholdet af dokumentet med central information

ECB anbefaler, at forordningsforslaget udtrykkeligt kræver, at dokumentet med central information indeholder følgende elementer: i) de modparts-, drifts- og likviditetsrisici, der har en indvirkning på investeringsproduktet, ii) hvor følsomme produkternes resultater er over for effektive stressscenarier, og iii) produktets gearingskomponent, for så vidt denne komponent kan øge de tilstedeværende risici. Sådanne yderligere informationer vil sikre, at dokumentet med central information ikke fører til, at investorerne i overdreven grad forlader sig på hidtidige resultatmønstre, og at det giver en fuldstændig og retfærdig oversigt over de risici, der er knyttet til investeringsprodukterne.

4. Administrative sanktioner og foranstaltninger

ECB anbefaler, at forordningsforslaget ændres for at sikre harmoniseringen med andre forslag til EU-lovgivning (8), der indfører administrative sanktioner, herunder navnlig ved at indføre bestemmelser om administrative bøder.

Hvor ECB foreslår ændringer af forordningsforslaget, vedlægges som bilag ændringsforslag med en begrundelse herfor.

Udfærdiget i Frankfurt am Main, den 11. december 2012. Mario DRAGHI Formand for ECB

(1) KOM(2012) 352 endelig.

(2) Jf. afsnit 12.1 i ECB's udtalelse CON/2012/21 af 22. marts 2012 om i) et forslag til et direktiv om markeder for finansielle instrumenter og ophævelse af Europa-Parlamentets og Rådets direktiv 2004/39/EF, ii) et forslag til en forordning om markeder for finansielle instrumenter og om ændring af forordning (EMIR) om OTC-derivater, centrale modparter og transaktionsregistre, iii) et forslag til et direktiv om strafferetlige sanktioner for insiderhandel og kursmanipulation og iv) et forslag til en forordning om insiderhandel og kursmanipulation (markedsmisbrug) (EUT C 161 af 7.6.2012, s. 3). Alle ECB's udtalelser findes på ECB's websted http://www.ecb.europa.eu

(3) KOM(2011) 652 endelig, jf. artikel 31 og 32.

(4) Jf. for eksempel reglerne vedrørende de tjenester, som investeringsselskaberne må tilbyde, når de yder investeringsservice, og som udelukkende består i at udføre kundens ordrer og/eller at modtage og formidle disse, i artikel 25, stk. 3, i forslaget til Europa-Parlamentets og Rådets direktiv om markeder for finansielle instrumenter og ophævelse af Europa-Parlamentets og Rådets direktiv 2004/39/EF, KOM(2011) 656 endelig (herefter benævnt »MiFID-forslaget«).

(5) EUT L 345 af 31.12.2003, s. 64.

(6) EUT L 335 af 17.12.2009, s. 1. Jf. navnlig artikel 183 til 185.

(7) Jf. forordningsforslagets artikel 5.

(8) Jf. MiFID-forslagets artikel 75, stk. 2, litra e) og f). Jf. også artikel 99a, stk. 2, litra e) og f), der skal indsættes i Europa-Parlamentets og Rådets direktiv 2009/65/EF af 13. juli 2009 om samordning af love og administrative bestemmelser om visse institutter for kollektiv investering i værdipapirer (investeringsinstitutter) (EUT L 302 af 17.11.2009, s. 32) ved forslaget til Europa-Parlamentets og Rådets direktiv om ændring af direktiv 2009/65/EF om samordning af love og administrative bestemmelser om visse institutter for kollektiv investering i værdipapirer (investeringsinstitutter) for så vidt angår depositarer, aflønningspolitik og sanktioner, KOM(2012) 350 endelig (herefter benævnt »UCITS V-direktivforslaget«).